text: Bro over Kattegat vil gå ud over os
  08 september 2018 kl. 10.55
  En forbindelse over Kattegat vil gå ud over Trekant-områdets muligheder for at få løst sine trafikale problemer. Det skriver syv borgmestre i brev til ministeren. 
  De syv borgmestre i Trekantområdet har netop sendt et fælles brev til transportminister Ole Birk Olesen. I brevet udtrykker de bekymring for, at det nylige fokus på en Kattegatforbindelse resulterer i en udskydelse af akutte infrastruktur- og trængselsprojekter i Trekantområdet.
  Trekantområdet er et af landets mest centrale trafikknudepunkter. De seneste år har den stigende trafik medført betydelige trængselsproblemer – særligt E20/E45 rundt om Kolding, E45 over Vejle Fjord og E20 over Lillebælt.
  Samtidig viser analyser, at en eventuel Kattegatforbindelse ikke vil løse problemerne i Trekantområdet - hverken på kort eller langt sigt.
  Anledningen til brevet er, at regeringen vil afsætte 60 millioner kroner til en forundersøgelse af projektet på årets finanslov. Det fremgår af en pressemeddelese fra Trafikministeriet den 22. august.
  Derfor har borgmestrene i Trekantområdet nu rettet en fælles henvendelse til transportminister Ole Birk Olsen i håbet om, at den seneste tids fokus på Kattegatforbindelsen ikke kommer til at gå ud over en løsning af de eksisterende, akutte trafikale problemer.
  Kattegatforbindelsen skal efter planen gå fra Hov syd for Århus over Samsø og til Kalundborg.
  ”Vores bekymring for det første, at fokus vil blive fjernet fra de nødvendige infrastrukturtiltag, der under alle omstændigheder skal gennemføres. Og for det andet, at en Kattegatforbindelse - uanset den forudsættes brugerfinansieret - vil reducere det samlede anlægsøkonomiske råderum, så akutte infrastruktur- og trængselsprojekter i Trekantområdet, må udskydes,” står der blandt andet i brevet.
  Borgmestrene peger især på 3 projekter, som kan komme i klemme:
  Udbygning af E20/E45 rundt om Kolding
  	 
  Anlæg af ny midtjysk motorvej Haderslev-Billund-Hobro, inkl. tværforbindelse mod Fyn/Sjælland
  	 
  Anlæg af parallelforbindelsen - E20 over Lillebælt
  	 
  Trekantområdet består af Billund, Fredericia, Vejle, Kolding, Middelfart, Vejen og Haderslev kommuner.
  